રિયલ એસ્ટેટ માર્કેટ માટે વીતેલું વરસ ૨૦૧૨ એકંદરે નબળું રહ્યું છે. ભાવ ભલે સતત ઊંચા ગયા હોય, પરંતુ પ્રૉપર્ટીના વ્યવહારો સાવ જ ઓછા થયા છે. પોતાના ગમતા ઘરનું સપનું વધુ આકરું બની જતાં ગ્રાહકોને નાછૂટકે દૂરના બીજા વિસ્તારો તરફ મીટ માંડવાની ફરજ પડી છે. ઉપરાંત આઉટરાઇટ ખરીદીના સ્થાને ભાડાના સોદા પણ વધુ રહ્યા છે. જો આ જ સ્થિતિ ચાલુ રહી તો બિલ્ડર-ડેવલપર વર્ગ માટે કપરા દિવસો આવી શકે છે. ખાસ કરીને ઊંચા વ્યાજે ધિરાણ મેળવીને કામકાજ કરતા બિલ્ડરો-ડેવલપરો માટે મુશ્કેલીઓ વધી શકે. આ સંજોગોને ધ્યાનમાં રાખીને ૨૦૧૩માં રિયલ એસ્ટેટ માર્કેટમાં નવાં અને નોખાં પરિવર્તન આવે તો નવાઈ નહીં.